**Informatīvais ziņojums**

**„Par papildu valsts budžeta saistību uzņemšanos Ziemeļvalstu un Baltijas valstu mobilitātes programmas „Valsts administrācija” līdzfinansētā projekta „Neatliekamās medicīniskās palīdzības sniegšanas organizēšana pirms slimnīcas etapā atbilstoši Ziemeļeiropas labākajai praksei” īstenošanai”**

Ziemeļvalstu un Baltijas valstu mobilitātes programma „Valsts administrācija” (turpmāk – programma) ir izveidota, lai veicinātu labās prakses, zināšanu un pieredzes nodošanu, veidotu sadarbību, vienādotu darba standartus un uzlabotu Baltijas jūras reģiona konkurētspēju globālajā pasaulē.

Programmas ietvaros tiek izsludināti projektu konkursi, kuros piedalās šādas Baltijas Jūras reģiona valstis – Somija, Zviedrija, Dānija, Norvēģija, Islande, Igaunija, Latvija, Lietuva, kā arī autonomās teritorijas – Ālandu salas, Fēru salas, Grenlande. Projekta pieteikuma apstiprināšanas gadījumā Baltijas valstu pārstāvji dodas pieredzes apmaiņas vizītēs par aktuālajiem jautājumiem uz divām Ziemeļvalstīm, kuru institūcijas ir apstiprinājušas dalību, organizējot pieredzes apmaiņas vizītes. Programmas nosacījumi paredz, ka projektu ieviešanā ir nepieciešams nodrošināt nacionālo līdzfinansējumu vismaz 40% apmērā. Projekta pieteikumu iesniegšanas termiņš bija 2016.gada 30.marts, savukārt, gala lēmums par finansējuma piešķiršanu no programmas budžeta tika pieņemts maija beigās.

Neatliekamās medicīniskās palīdzības dienestam (turpmāk – NMPD), kurš īsteno vienotu valsts politiku neatliekamās medicīniskās palīdzības un katastrofu medicīnas jomā, sekmīgākai politikas veidošanai ir būtiska pieredzes un labās prakses apmaiņa ar citām reģiona valstīm. Attiecīgi, NMPD sagatavoja un iesniedza Ziemeļu ministru padomē projekta “Neatliekamās medicīniskās palīdzības sniegšanas organizēšana pirms slimnīcas etapā atbilstoši Ziemeļeiropas labākajai praksei” (turpmāk – Projekts) pieteikumu. Ievērojot nacionālā regulējuma[[1]](#footnote-1) noteikto kārtību, kādā budžeta iestādes var uzņemties papildu saistības Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, Veselības ministrija (turpmāk – VM) ir sagatavojusi informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta ilgtermiņa saistības programmas Projekta īstenošanai.

Dalība programmas aktivitātēs Latvijai ir svarīga pieredzes gūšanai un zināšanu apmaiņas nodrošināšanai, jo informācijas apmaiņa par ES dalībvalstu pieredzi un labo praksi konkrētu jautājumu risināšanā dod Latvijai iespēju piedāvāt veselības nozares speciālistiem nepieciešamo informāciju un attīstības iespējas.

NMPD ir izdevies gūt atsaucību no Dānijas (Kopenhāgenas reģiona neatliekamās medicīniskās palīdzības dienests/ Capital Region of Denmark Copenhagen Emergency Medical Services) un Somijas (Ārkārtas reaģēšanas centra administrācija/ Emergency Response Centre Administration) neatliekamās medicīniskās palīdzības organizācijām, saņemot uzaicinājuma vēstules pieredzes apmaiņai Projekta mobilitātes braucienu ietvaros.

NMPD galvenais mērķis dalībai Ziemeļvalstu mobilitātes programmā ir apgūt Somijas un Dānijas kolēģu pieredzi Neatliekamās medicīniskās sistēmas un Katastrofu medicīnas sistēmas vadībā, plānošanā un organizēšanā.

Paredzamie ieguvumi no vizītēm Somijā un Dānijā – Projekta rezultātā tiks stiprināta Latvijas katastrofu medicīnas sistēma un Valsts katastrofu medicīnas plāns, pilnveidota neatliekamās medicīniskās palīdzības sistēma Latvijā, paaugstinātas darbinieku zināšanas, izveidoti darba kontakti turpmākai veiksmīgai starpvalstu sadarbībai un tiks pilnveidots apmācību saturs un pieredzes pārņemšana brigāžu darbam.

**Pamatojums un ieguvumi:**

1. Iespēja iepazīties ar Somijas un Dānijas sociālās un veselības sistēmas plānošanu, ieskaitot gatavību ārkārtas veselības un sabiedrības veselības situācijām, organizēšanu un nodrošināšanu (salīdzinājums ar Latvijas Katastrofu medicīnas organizēšanas noteikumiem, Katastrofu medicīnas plānu, NMPD Ārkārtas situāciju plānu).
2. Somijas un Dānijas normatīvie akti, kas nosaka un regulē institūciju sadarbību un atbildības ārkārtas situāciju pārvaldīšanā,  ārkārtas situāciju pārvaldīšana un tās  labās prakses piemēri.
3. Pieredzes apmaiņa ar Somijas un Dānijas dienestiem pirmsslimnīcu neatliekamās medicīniskās palīdzības sniegšanas organizēšanā un nodrošināšanā, sniegtās palīdzības uzskaiti/datu nesējiem.
4. Somijas neatliekamās medicīniskās palīdzības dienesta sadarbība ar citiem operatīvajiem dienestiem (plānotā, praktiskā).
5. Somijas neatliekamās medicīniskās palīdzības dienesta teorētisko un praktisko apmācību organizēšana gatavības un sadarbības uzlabošanai.
6. Iepazīšanās ar Somijas un Dānijas neatliekamās medicīniskās palīdzības dienestu brigāžu darbu (vizītes).
7. Pasaules Veselības organizācijas apmeklēšana (turpmāk - PVO), kas ir nozīmīga NMPD kā fokālam PVO kontaktpunktam (NMPD struktūrvienība seko PVO informācijai ikdienā, lai zinātu par aktuālo infekciju izplatību pasaulē, kā arī iegūtu vadlīnijas, rekomendācijas, kā valstīm rīkoties dažādu apdraudējumu gadījumā).

Projekta aktivitāšu īstenošanas periods paredzēts no 2016. gada septembra līdz oktobrim ieskaitot, tā ietvaros paredzēta vizīte Dānijā no 2016. gada 4. septembra līdz 2016. gada 6. septembrim un vizīte Somijā no 2016. gada 10. oktobra līdz 2016. gada 13. oktobrim.

 Attiecināmās projekta izmaksas iekļauj ceļa izmaksas (ekonomiskā klase), apdrošināšanu, viesnīcu un dienas naudu (līdz 110 EUR dienā vienai personai).

Administratīvās izmaksas tiks segtas nepieciešamā līdzfinansējuma apmērā. No Ziemeļvalstu un Baltijas valstu mobilitātes programmas un līdzfinansējuma līdzekļiem tiks segtas tikai Projekta attiecināmās izmaksas. Neattiecināmās izmaksas, ja tādas radīsies, būs jāsedz pašām organizācijām.

 Tabula Nr.1 "Mobilitātes braucienu indikatīvais izmaksu plāns, EUR"

|  |  |  |  |  |  |
| --- | --- | --- | --- | --- | --- |
| **Valsts** | **Viesnīcas izmaksas uz visu periodu (7 pers), EUR** | **Aviobiļetes, EUR (7 pers)** | **Dienasnauda (MK 969), atbilstoši dienām 7 personām** | **Apdrošināšana (5 dienas)** | **Kopā (min) uz 5 dienām** |
| Somija (Helsinki) 3 naktis | 1208 | 840 | 1288 | 70 | 3406 |
| Dānija (Kopenhāgena) 2 naktis | 1800 | 1100 | 644 | 70 | 3614 |
|  | KOPĀ | 7020 |

Projekta indikatīvais kopējais izmaksu plāns divu valstu vizītēm ir aptuveni EUR 7 020, no kuriem programmas finansējums 56,2% apmērā plānots EUR 3 947, bet nacionālais līdzfinansējums 43,8% apmērā plānots EUR 3 073, kuru nodrošinās NMPD piešķirto valsts budžeta līdzekļu ietvaros.

Ņemot vērā, ka pieredzes apgūšana starptautiskās sadarbības projektos ir vērtīgs instruments nacionālās politikas veidošanā, iepriekš minētā Projekta īstenošanai nepieciešams apstiprināt NMPD tiesības ieviest pieredzes apmaiņas projektu par neatliekamās medicīniskās palīdzības sniegšanas organizēšanu pirms slimnīcas etapā atbilstoši Ziemeļeiropas labākajai praksei Dānijā un Somijā programmas ietvaros un uzņemties saistības 2016.gadā.

Veselības ministre A.Čakša

Iesniedzējs: Veselības ministre A. Čakša

Vīza: Valsts sekretāre S. Zvidriņa

28.07.2016 16:16

845

Agnija Barona

tālr. 67876158

Agnija.Barona@vm.gov.lv

1. "Likums par budžetu un finanšu vadību" 24. panta trešā daļa. [↑](#footnote-ref-1)